Dan Vîlceanu, sancționat după altercația cu Florin Roman. Rareș Bogdan cere explicații
- Alexandru Sălăvăstru
- 21 mai 2024, 18:54
Marți, Comisia juridică din Camera Deputaţilor a aprobat o sancţiune maximă pentru deputatul neafiliat Dan Vîlceanu. Decizia a fost luată după o sesizare făcută de Florin Roman.
Deputatul Dan Vîlceanu l-a bătut pe liberalul Florin Roman în plen
Dan Vîlceanu va avea redus cu 50% salariul timp de șase luni şi va avea diminuat timpul de vorbire în plen, la doar 10 secunde, pentru trei luni.
Sancțiunile vin după o sesizare făcută de deputatul Florin Roman în şedinţa Biroului Permanent.
Deputatul PNL Florin Roman aşteaptă să îi fie eliberat certificatul medico-legal.
Dan Vîlceanu poate contesta decizia
Florin Roman spune că nu va renunţa la plângerea penală împotriva fostului coleg de partid:
„Ce exemplu am da noi societăţii româneşti, cetăţenilor, dacă am pune batista pe ţambal în astfel de situaţii?”, a spus politicianul.
Colegii din PNL i-au luat apărarea lui Roman.
Rareș Bogdan critică comportamentul avut de parlamentarul Dan Vîlceanu
Rareș Bogdan l-a criticat pe parlamentarul Dan Vîlceanu după imaginile apărute în spațiul public:
„Există peste tot discuții în contradictoriu. A dorit să aplice legea pumnului. Domnia sa trebuie să ofere niște răspunsuri. Nu e vorba de un deputat sau doi, ci de imaginea unei instituții cheie într-un stat democratic”, a spus Rareș Bogdan la Digi 24.
Florin Roman a spus ulterior că Dan Vîlceanu „avea privirea tulbure”. Întrebat despre aceste acuzații, Rareș Bogdan a spus:
„Pur și simplu îl trăgea după el. A sărit peste mese. Ceva ce vedem doar în filme sau țări din Africa. Nu am văzut genul ăsta de comportament în Parlamentul României. Clar că va trebui să existe o sancțiune cât se poate de clară. Apoi ne mirăm că unii oameni nu vor să intre în politică.
Domnul Vîceanu să facă un test, ca să elimine orice supoziție (n.r.: cu referire la posibilitatea ca Vîlceanu să fi fost sub influența unor substanțe necunoscute). (...) Domnul Florin Roman i-a reproșat d-lui Vîlceanu că stă în bancă după ce a fost exclus din partid. Dan Vîlceanu, aparent, fără un motiv anume sărit peste bănci, iar de acolo l-a prins într-o menghină. Nu pot să-mi dau seama”, a concluzionat Bogdan.